
RREGULLORE

Nr. 1, datë 19.7.2021
PËR ORGANIZIMIN DHE FUNKSIONIMIN E TREGUT TË SHËNGJINIT PËR TREGTIMIN E PRODUKTEVE PESHKORE
Në mbështetje të pikës 4, të nenit 102 të Kushtetutës dhe të shkronjës “g”, të pikës 3, të nenit 19, të ligjit nr. 64/2012, “Për peshkimin”, të ndryshuar, ministri i Bujqësisë dhe Zhvillimit Rural, miraton rregulloren si më poshtë: 

Neni 1
Objekti
Kjo rregullore përcakton mënyrën e organizimit dhe funksionimit të tregut të Shëngjinit për shitjen me shumicë dhe tregtimin e produkteve peshkore.

Neni 2
Menaxhimi i tregut
1. Tregu i Shëngjinit administrohet nga Drejtoria e Shërbimeve të Peshkimit dhe Akuakulturës.
2. Në këtë treg ushtrojnë veprimtaritë e tyre dhe organet shtetërore, si Inspektorati i Peshkimit, Autoriteti Kombëtar i Ushqimit, struktura të njësive të vetëqeverisjes vendore, si dhe organe të tjera që kanë lidhje me funksionimin normal të këtij tregu.

Neni 3

Komiteti Këshillimor i Tregut
1. Për menaxhimin e tregut të Shëngjinit, krijohet Komiteti Këshillimor i tregut të shitjes me shumicë me mandat trevjeçar. Anëtarët e Komitetit kanë të drejtë të rizgjidhen.
2. Komiteti Këshillimor i Tregut të Shëngjinit drejtohet nga titullari i Drejtorisë së Shërbimeve të Peshkimit dhe Akuakulturës ose një përfaqësues i autorizuar, i cili luan rolin e kryetarit.
3. Komiteti Këshillimor ka në përbërje:

a) dy përfaqësues nga Sektori i Monitorimit dhe Infrastrukturës së Peshkimit, përgjegjësi i sektorit dhe përfaqësuesi lokal;
b) një ekonomist;
c) dy anëtarë të organizatës, përfaqësues të pronarëve të anijeve të peshkimit, njëri përfaqësues i peshkimit tregtar industrial dhe tjetri përfaqësues i peshkimit tregtar artizanal, bregdetar;
ç) një përfaqësues i tregtarëve me shumicë;
d) një përfaqësues i tregtarëve me pakicë;
dh) një përfaqësues i industrisë përpunuese;
e) inspektori i peshkimit;
ë) inspektori i Drejtorisë Rajonale të Autoritetit Kombëtar të Ushqimit;
f) një përfaqësues i kapitenerisë së porteve;
g) një përfaqësues i të punësuarve në tregun e shitjes me shumicë.
4. Komiteti Këshillimor i tregut mblidhet nga kryetari sa herë që e sheh të nevojshme ose me kërkesë të bërë nga një e treta e anëtarëve.
5. Njoftimet e takimit, me rendin e ditës, dërgohen tek anëtarët të paktën shtatë ditë para datës së mbledhjes, pa paragjykuar asnjë kërkesë urgjente për të cilën dërgohet njoftim 24 orë nga çdo mjet i vlefshëm komunikimi.
6. Në mbledhjet e Komitetit Këshillimor mund të marrin pjesë, pa të drejtë vote, ekspertë për çështjet që do të shqyrtohen ose përfaqësues të grupeve të tjera të interesit.
7. Mbledhjet quhen të vlefshme kur në të marrin pjesë 50% + 1 të anëtarëve të tij.
8. Anëtarët e Komitetit të cilët mungojnë për tri mbledhje radhazi, pa arsye, humbasin mandatin.
9. Vendimet merren me shumicë votash dhe në rast barazimi, vota e kryetarit është përcaktuese.
10. Menaxhuesi i tregut (DSHPA) vendos në mënyrë të pavarur mbi propozimet e Komitetit Këshillimor.

Neni 4

Funksionet dhe detyrat e Komitetit Këshillimor
1. Komiteti Këshillimor kryen detyrat e mëposhtme:
a) propozon ndryshime dhe përmirësime për pajisjet dhe shërbimet e tregut, në mënyrë që të sigurohet produktiviteti maksimal dhe përmirësimi i efikasitetit funksional përfshirë edhe sigurinë ushqimore;
b) shpreh mendimin e tij, për:

i. oraret e funksionimit të tregut të shitjes me shumicë;
ii. kriteret për ndarjen e vendeve të blerjes;
iii. tarifat për dhënien me qira të frigoriferëve;
iv. tarifat e shërbimeve të tregut të shitjes me shumicë;
v. rregulloren e tregut, duke sugjeruar edhe ndryshime;
vi. organizimin e personelit të nevojshëm për funksionimin e shërbimeve të tregut dhe për çdo ndryshim të këtij organizimi;
vii. çdo çështje tjetër lidhur me aktivitetet në treg.

2. Pjesëmarrja në Komitetin Këshillimor të Tregut është pa shpërblim.

Neni 5

Drejtori i tregut
1. Drejtori i tregut emërohet dhe shkarkohet nga DSHPA-ja, me propozim të Komitetit Këshillimor. Ai zgjidhet nga radhët e profesionistëve të fushave të peshkimit dhe akuakulturës, drejtësisë dhe ekonomisë, me eksperiencë pune të paktën 5 vjet në profesion.
2. Drejtori është përgjegjës për funksionimin e rregullt të tregut dhe shërbimeve, organizimi i të cilit do të bëhet në përputhje me legjislacionin në fuqi. Ai drejton, mbikëqyr dhe cakton detyrat për secilin punonjës, cakton turnet dhe orët e punës.
3. Drejtori i tregut kryen detyrat e mëposhtme:

a) konstaton plotësimin e kushteve për pjesëmarrjen në procedurën e ankandit;
b) mbikëqyr kohën e hapjes dhe mbylljes së tregut;
c) siguron që operacionet e furnizimit të tregut të mos pengohen;
ç) siguron që të gjitha transaksionet e blerjes dhe shitjes janë kryer sipas ligjeve dhe rregulloreve;
d) autorizon në raste të jashtëzakonshme futjen dhe daljen e produkteve ushqimore përtej kohës së caktuar;
dh) propozon, me sugjerimin e operatorëve, nismat që synojnë favorizimin e furnizimit të tregut me produkte, zgjerimin e sipërfaqes së nevojshme për shitje;
e) verifikon faktin që mallrat dhe ambalazhet përputhen me kërkesat e përcaktuara në legjislacionin në fuqi;
ë) verifikon, me kërkesë të palëve të interesuara ose kryesisht, cilësinë e produktit dhe dokumentacionin shoqërues;
f) është përgjegjës për përmbushjen e të gjitha detyrave të lënë nga inspektori i ngarkuar për inspektimin dhe mbikëqyrjen e shërbimit në treg;
g) siguron mospërdorimin e praktikave mashtruese lidhur me peshën e produktit apo të çdo praktike tjetër që mund të përdoret nga tregtarët;
gj) rregullon inspektimet gjatë orarit të mbylljes së tregut dhe veçanërisht natën;
h) në raste urgjente, merr masat e nevojshme për të cilat raporton te menaxheri i tregut;
i) siguron pajisjet e duhura për të mundësuar ruajtjen e mallrave në treg;
j) miraton akte brenda përgjegjësive të tij, në funksion të mirorganizimit të tregut;
k) siguron që veprimtaria e tregtarëve të kryhet në përputhje me legjislacionin në fuqi;
l) kujdeset për ushtrimin e kontrollit veterinar dhe higjieno-sanitar të produkteve të peshkimit në përputhje më legjislacionin në fuqi;
ll) kujdeset për zgjidhjen e mosmarrëveshjeve që mund të lindin gjatë zhvillimit të ankandit. 
4. Brenda 30 ditëve nga lindja e mosmarrëveshjeve sipas shkronjës “ll”, të pikës 3 të këtij neni, palët e interesuara kanë të drejtë të paraqesin pretendimet e tyre, pranë drejtorit të tregut. Drejtori, brenda 30 ditëve, shqyrton pretendimet e tyre dhe vendos mbi to.

Neni 6

Personeli tjetër i tregut

1. Drejtori i tregut të Shëngjinit, për të siguruar mirëfunksionimin e këtij tregu të shitjes së produkteve peshkore me shumicë ndihmohet edhe nga personeli i mëposhtëm:

a) shërbimi i pastrimit të tregut;
b) shërbimi i arkës;
c) shërbimi i ruajtjes;
ç) çdo shërbim tjetër ndihmës në treg.
Neni 7

Marrja e të dhënave statistikore dhe çmimet
1. Në treg grumbullohen të dhëna për sasitë dhe çmimet e shitjes së produkteve të kontraktuara, sipas kreut XII, të ligjit nr. 64/2012, “Për peshkimin”, të ndryshuar, dhe vendimit nr. 256, datë 24.4.2019, të Këshillit të Ministrave, “Për përcaktimin e rregullave për grumbullimin, menaxhimin dhe përdorimin e të dhënave në sektorin e peshkimit dhe mbështetjen për këshillimin shkencor për Strategjinë Kombëtare të Peshkimit”.
2. Dokumenti bazë për grumbullimin e të dhënave është fleta e ankandit, e cila, ndër të tjera, përmban informacionin e mëposhtëm:

a) llojet, cilësinë dhe sasinë;
b) origjinën;
ç) blerësin.
3. Produktet e përziera lejohen vetëm nëse produkti është në të vërtetë i ofruar në treg si i tillë, edhe pse mbetet detyrimi për specifikimin e llojeve.
4. Të dhënat personale u nënshtrohen rregullave në përputhje me legjislacionin për mbrojtjen e të dhënave personale, ndërsa të dhënat e tjera, si për çmimet ashtu edhe për llojet, cilësitë dhe sasitë, janë objekt publikimi.
5. Drejtoria e Shërbimeve të Peshkimit dhe Akuakulturës dërgon çdo muaj, pranë ministrisë të dhënat e grumbulluara të muajit paraardhës.

Neni 8

Fleta e ankandit

1. Fleta e ankandit përgatitet nga drejtori i tregut dhe përmban informacionet si në vijim: 
a) kodin e identifikimit të prodhuesit; 
b) NIPT-in;
c) origjinën e mallit; 

ç) numrin e arkave dhe peshën neto; 
d) listën e secilës shitjeje (duke specifikuar llojin e specieve, cilësinë, peshën dhe çmimin). 
2. Fleta e ankandit nuk zëvendëson faturën tatimore të shitjes.
3. Modeli i fletës së ankandit gjendet në shtojcën 1 të kësaj rregulloreje. 

Neni 9

Tarifat

1. Tarifat e shërbimit përllogariten nga Drejtoria e Shërbimeve të Peshkimit dhe Akuakulturës, duke marrë mendimin edhe të Komitetit Këshillimor dhe i propozohen për miratim ministrit përgjegjës për peshkimin.
2. Tarifat kanë për qëllim mbulimin e shërbimeve që ofrohen në treg dhe përbëhen nga:

a) tarifa për përdorimin e mjediseve të përbashkëta, pajisjeve të tregut, pastrimit, akullit;
b) tarifa për shërbimin e ankandit; 
c) tarifa për shërbimin veterinar;
ç) tarifa për shërbimin e ngarkim shkarkimit.
3. Tarifat e miratuara janë të shpallura, nën kujdesin e drejtorit të tregut, në vende të përshtatshme dhe sidoqoftë në të gjitha pikat e shitjes.

4. Tarifat përllogariten mbi bazën e numrit të arkave të kaluara në treg dhe paguhen në momentin e daljes së mallit. 
5. Tarifa e akullit paguhet veçmas.  
Neni 10

Oraret dhe kalendari

1. Orari dhe kalendari hartohen nga drejtori i tregut duke marrë dhe mendimin e Komitetit Këshillimor dhe shpallen në hyrje të tregut.

2. Drejtori i tregut mund, në raste të veçanta, të vonojë ose shpejtojë hapjen ose mbylljen e shitblerjeve.
Neni 11

Dhënia në përdorim e magazinave dhe dhomave frigoriferike

1. Magazinat dhe dhomat frigoriferike, që janë pjesë e tregut të Shëngjinit, i jepen me qira operatorëve që bëjnë kërkesë nëpërmjet një marrëveshjeje të veçantë me DSHPA-në, sipas legjislacionit në fuqi, duke marrë mendimin edhe të Komitetit Këshillimor.
2. Për dhënien e magazinave dhe dhomave frigoriferike duhet të jenë të fiksuara nga ana e DSHPA-së, aktiviteti minimal vjetor. Mosarritja e këtyre niveleve minimale mund të çojë në heqjen e së drejtës së përdorimit të këtyre ambienteve ose transferimin në magazina ose dhoma frigoriferike me dimensione më të vogla në momentin e skadimit të kontratës.
3. Niveli minimal mund të ulet ose mund të quhet i pavlefshëm kur kemi të bëjmë me forca madhore të paparashikuara dhe që kanë penguar ose reduktuar në mënyrë objektive aktivitetin e operatorit.
4. Tarifat e qirasë dhe të shërbimeve janë tarifat që përcaktohen në VKM-në nr. 54, datë 5.2.2014, “Për përcaktimin e kritereve dhe mënyrave të dhënies me qira ose enfiteozë apo kontrata të tjera të pasurisë shtetërore”, të ndryshuar.

Neni 12

Kushtet higjieno-sanitare

Në tregun e Shëngjinit zbatohet plani i autokontrollit të bazuar mbi HACCP-në (Hazard Analysis and Critical Control Points), me qëllim që të garantojë sigurinë ushqimore të produkteve të peshkimit.

Neni 13

Malli në shitje dhe tërheqja e prodhimit

1. Shitësi është i detyruar të sistemojë prodhimet peshkore sipas dispozitave të lëshuara nga drejtoria e tregut dhe nga veterineri i tregut.
2. Shitësve u njihet e drejta të tërheqin nga tregu prodhimet e sjella pa i paguar kësaj të fundit asnjë lloj detyrimi të çfarëdolloj natyre. 
3. Tërheqja e prodhimit nga tregu mund të ndalohet nga veterineri për arsye të karakterit higjieno-sanitar.

Neni 14

Qarkullimi i automjeteve

1. Qarkullimi dhe qëndrimi i automjeteve për ngarkimin dhe shkarkimin e prodhimeve të peshkut rregullohen nga drejtori i tregut me një urdhër të brendshëm.
2. Përdorimi i mjeteve të transportit të mallrave brenda tregut për veprimet e lëvizjes së mallit autorizohet nga drejtori i tregut.

Neni 15

Rregulla të brendshme
1. Në treg dhe në zonat pranë saj ndalohet:
a) bllokimi i vendkalimeve me mbeturina ose sende të tjera ose sidoqoftë pengimi i qarkullimit;
b) asistimi në proceset e përpunimit ose trajtimeve të tjera të prodhimit pa pasur veshjet e posaçme të shërbimit të pastra;
c) tërheqja e blerësve me thirrje ose zhurma të ndryshme;
ç) futja e qenve;
d) ndezja e zjarreve;
dh) prishja e rregullit dhe disiplinës së tregut ose e shitblerjeve;
e) prekja e mallit para dhe gjatë blerjes nga ana e personave jo të autorizuar;
ë) pirja e duhanit, ngrënia dhe pirja alkoolike;
f) hyrja në sallën e ankandit e personave që nuk përfshihen në operacionet e tregut përveç atyre të autorizuara nga drejtori i tregut.

2. Tregtarët dhe personeli tjetër ndihmës mund të shpallin në vendet e caktuara njoftime me karakter sindikal pas miratimit të drejtorit të tregut.

Neni 16

Përgjegjësitë

1. Me përjashtim të përgjegjësive të përcaktuara me ligj, DSHPA-ja nuk merr asnjë përgjegjësi të çfarëdo lloji për dëmtime, humbje ose prishje të prodhimit ose gjërave që mund t’u ndodhnin operatorëve ose frekuentuesve të tregut.
2. Operatorët, punëtorët dhe frekuentuesit e tregut janë përgjegjës për demet që ata ose vartësit e tyre u shkaktojnë pajisjeve, impianteve dhe lokaleve të tregut ose sidoqoftë entit administrues.

Neni 17

Masa disiplinore dhe administrative

1. Shkelja e parashikimeve të kësaj rregulloreje dhe të vendimeve bëjnë që në ngarkim të personave përgjegjës të veprojnë masa disiplinore dhe administrative që sipas rëndësisë së shkeljes ose përsëritjes ndahen në:
a) paralajmërim (verbal ose me shkrim) ose pezullim të fajtorëve nga çdolloj aktiviteti në treg, për një periudhë maksimale prej tri ditësh, nga ana e drejtorit të tregut;
b) pezullim nga çdo aktivitet i tregut për një kohëzgjatje maksimale prej tre muajsh të dhënë me vendim nga Komiteti Këshillimor i Tregut, pasi ka dëgjuar edhe fjalën e të interesuarit. Në rastet e rënda dhe urgjente ky pezullim mund të jepet edhe nga drejtori i tregut.
2. Masat e pezullimit për më shumë se tri ditë të dhëna nga drejtori i tregut duhet t’i komunikohen menjëherë Komitetit Këshillimor të Tregut dhe humbasin vlefshmërinë e tyre në rast se nuk miratohen brenda tri ditëve nga ky komitet.

Neni 18
Hyrja në fuqi

Kjo rregullore hyn në fuqi pas botimit në Fletoren Zyrtare.
MINISTËR I BUJQËSISË DHE 

ZHVILLIMIT RURAL
Milva Ekonomi


MINISTRIA E BUJQËSISË DHE ZHVILLIMIT RURAL

DREJTORIA E SHËRBIMEVE TË PESHKIMIT DHE AKUAKULTURËS

TREGU I SHËNGJINIT
Për………………….………………………….

Monitor i zonës…………….……………………………………

FLETA E ANKANDIT
	Të dhënat e anijes
	
	Të dhënat e shitjes
	

	Emri
	………………………………………………..
	Data
	………………………………………….

	Numri NFR
	……………………………………………..
	Shteti
	……………………………………………

	Nr. identifikimi i jashtëm
	…………………………………………….
	Vendi
	…………………………………………..

	Porti i regjistrimit
	……………………………………………..
	Shitësi (emri)
	……………………………………………

	Kapiteni i anijes/përdoruesi/emri
	 ………………………………………………
	Blerësi (emri)
	…………………………………………….

	
	
	NIPT (blerësit)
	……………………………………………

	Të dhënat e prodhimit
	
	Nr. i referimit të kontratës*
	……………………………………………

	Data e zbarkimit
	…………………………………………….
	Data dhe numri i faturës
	……………………………………………

	Porti i zbarkimit
	……………………………………………..
	Nr. i ref. marrë në ngarkim 
	………………………………………….

	Zënie të tërhequra nga OP-ja
	 ……………………………………………
	Nr. i ref. dokumentit transportit*
	 ……………………………………………


Llojet

	Emri (kodi FAO)
	Zona gjeografike (kodi FAO)
	Pesha kg
	Çmimi/kg
	Çmimi total
	 Nr. i arkave
	Kat. freskisë
	Cilësia 
	Paraqitja

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	


* Nëse aplikohet. 










Tarifa = nr. i arkave x 50 lekë = __________ lekë 

                                                                                                       Nr. i faturës: ____________________

Shtojca 1









